CELEX: 32020D1358
Language: bg
Date: 2020-09-28 00:00:00
Title: Решение за изпълнение (ЕС) 2020/1358 на Комисията от 28 септември 2020 година за прилагането на Директива 2009/103/ЕО на Европейския парламент и на Съвета спрямо проверките на застраховка „Гражданска отговорност“ при използването на моторни превозни средства, които обичайно се намират на територията на Босна и Херцеговина (текст от значение за ЕИП)

29.9.2020   
               
               
                  BG
               
               
                  Официален вестник на Европейския съюз
               
               
                  L 314/66
               
            
         РЕШЕНИЕ ЗА ИЗПЪЛНЕНИЕ (ЕС) 2020/1358 НА КОМИСИЯТА
         от 28 септември 2020 година
         за прилагането на Директива 2009/103/ЕО на Европейския парламент и на Съвета спрямо проверките на застраховка „Гражданска отговорност“ при използването на моторни превозни средства, които обичайно се намират на територията на Босна и Херцеговина
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2009/103/ЕО на Европейския парламент и на Съвета от 16 септември 2009 г. относно застраховката „Гражданска отговорност“ при използването на моторни превозни средства и за контрол върху задължението за сключване на такава застраховка (1), и по-специално член 2, буква б) във връзка с член 8, параграф 2 от нея,
         като има предвид, че:
         
                     (1)
                  
                  
                     Член 8, параграф 1, втора алинея от Директива 2009/103/ЕО постановява, че превозните средства, които обичайно се намират в трета държава, трябва да се третират, по отношение на документацията за задължителната застраховка „Гражданска отговорност“ при използването на такива превозни средства, като превозни средства, които обичайно се намират на територията на Съюза, ако националните бюра на всички държави членки поотделно гарантират, всяко в съответствие с разпоредбите на собственото си национално законодателство в областта на задължителното застраховане, уреждането на претенции във връзка с настъпили на тяхна територия застрахователни събития, причинени от такива превозни средства.
                  
               
                     (2)
                  
                  
                     Член 2 от Директива 2009/103/ЕО обвързва прилагането на член 8 от същата директива спрямо превозните средства, които обичайно се намират в трета държава, със сключено споразумение между националните застрахователни бюра на държавите членки и националното застрахователно бюро на тази трета държава. Освен това, за да може член 8 от посочената директива да се прилага спрямо такива превозни средства, Комисията трябва, след като установи в тясно сътрудничество с държавите членки, че е сключено такова споразумение, да определи датата на прилагане на тази разпоредба за тези превозни средства, както и видовете превозни средства, за които се прилага.
                  
               
                     (3)
                  
                  
                     На 30 май 2002 г. националните застрахователни бюра на държавите членки, страни по Европейското икономическо пространство, и останалите асоциирани държави сключиха споразумение за уреждане на претенциите във връзка с настъпили на тяхна територия застрахователни събития, причинени от превозни средства, които обичайно се намират на територията на друга страна по това споразумение, независимо дали тези превозни средства са застраховани или не („споразумението“).
                  
               
                     (4)
                  
                  
                     На 13 юни 2019 г. националните застрахователни бюра на държавите членки и на Андора, Исландия, Норвегия, Сърбия и Швейцария подписаха допълнение № 2 към споразумението, за да се включи националното застрахователно бюро на Босна и Херцеговина. В допълнението са предвидени практическите разпоредби за преустановяване на проверките на посочените в споразумението превозни средства, които обичайно се намират на територията на Босна и Херцеговина, като се обхващат всички видове превозни средства, освен регистрираните в тази държава военни превозни средства.
                  
               
                     (5)
                  
                  
                     С това се удовлетворяват всички условия за преустановяване на проверките съгласно Директива 2009/103/ЕИО на автомобилните застраховки „Гражданска отговорност“ на превозните средства, които обичайно се намират на територията на Босна и Херцеговина,
                  
               ПРИЕ НАСТОЯЩОТО РЕШЕНИЕ:
         
            Член 1
            Считано от 19 октомври 2020 г. държавите членки се въздържат от проверка на застраховката „Гражданска отговорност“ при въвеждането в Съюза на всякакъв вид превозно средство, което обичайно се намира на територията на Босна и Херцеговина, с изключение на регистрираните в тази държава военни превозни средства.
         
         
            Член 2
            Държавите членки незабавно информират Комисията за мерките, приети за прилагането на настоящото решение.
         
         
            Член 3
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 28 септември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 263, 7.10.2009 г., стр. 11.